*Projektas*

LR Prezidentui Gitanui Nausėdai

LR Seimo pirmininkui Viktorui Pranckiečiui

LR Ministrui Pirmininkui Sauliui Skverneliui

LR Užsienio reikalų ministrui Linui Linkevičiui

Tėvynės Sąjungos-Lietuvos krikščionių demokratų Tarybos

K R E I P I M A S I S

**Dėl atsakomybės už Astravo atominės elektrinės legitimizavimą**

Mes, Tėvynės sąjunga-Lietuvos krikščionys demokratai skelbiame pavojų dėl ryškėjančios didelės grėsmės nacionaliniam valstybės saugumui ir nepriklausomai egzistencijai per kapituliacijos ženklus, rodančius, kadAstravo atominė elektrinė (AAE) palaipsniui legitimizuojama Lietuvos oficialios užsienio politikos formuotojų ir vykdytojų. Šis kreipimasis nėra susirūpinimas, nerimavimas ar apgailestavimas. Tų žodžių nepakanka ir jie neveda į jokį rezultatą. Kviečiame visus atsikvošėti, susitelkti ir neišduoti Lietuvos nepriklausomumo ir pagal juodžiausius Lietuvos istorijos precedentus – nepulti savanoriškai į Kremliaus glėbį. Kad jo politika vykdoma per satelitą Baltarusijoje, tai nekeičia esmės.

**Įvertinę, kad:**

* 2019 m. vasario 5-7 d. ESPO konvencijos susitikime buvo pripažinta, kad aikštelė Astravo AE statyboms netinkamai parinkta: neįvertinta rizikinga aikštelės seisminė vieta; nebuvo rimtai įvertintos alternatyvios aikštelės parinkimo vietos, jei Astravo nebūtų; netinkamai atliktas poveikio aplinkai vertinimas; nebuvo konsultuojamasi su kaimyninėmis šalimis; statoma pernelyg arti Lietuvos Respublikos, ES narės, sostinės.
* Oficialios Lietuvos institucijos neteikia garantijų, kad bus laikomasi Lietuvos priimtoLR būtinųjų priemonių, skirtų apsisaugoti nuo trečiųjų šalių nesaugių branduolinių elektrinių keliamų grėsmiųįstatymo, kuris numato draudimą į LR elektros energijos rinką patekti elektros energijai iš trečiųjų šalių, kuriose veikia nesaugios branduolinės elektrinės (4 įstatymo straipsnis).
* Lietuvos oficialių pareigūnų ir politikų siūlymai, kad elektrinė iki jos paleidimo užtikrintų saugumo standartus, arba svarstymai vykdyti bendrą monitoringą – yra primesti svetimų interesų, siekiančių legitimizuoti neteisėtą ir pavojingą visai Europai AAE, ir reiškia ne ką kitą, kaip vertybinę kapituliaciją, galimą išdavystę bei šios elektrinės pripažinimą teisėta, priimtina. Tokios pozicijos užėmimas stato Lietuvą į padėtį, neleisiančią toliau reikalauti elektrinės uždarymo.
* AAE gali išgyventi tik eksportuodama energiją, t.y. jei mes ar mūsų kaimynai apmokės jos eksploatacijos išlaidas – būtent mes patys Rusijai apmokėsime „branduoline bomba“ mums skirtą šantažą. O elektrinė juk tėra geopolitinis instrumentas, bet ne ekonominis-energetinis projektas.
* Jungtinių Tautų Generalinės Asamblėjos paraštėse vykstantys akivaizdūs mūsų užsienio politikos pokyčiai Baltarusijos atžvilgiu gali kelti grėsmę kaip Lietuvos nacionalinio saugumo interesų išdavystė dėl Astravo atominės elektrinės.

**Turime konstatuoti, kad iki šiol padėties rimtumo suvokimas nėra pakankamas nei tarp Lietuvos žmonių, nei politikų, vyriausybės ar diplomatų. Visi, kurie nesuvokia ar nesistengia įsigilinti į grėsmės rimtumą, prisiima atsakomybę prieš Lietuvą ir ateities kartas.**

**Todėl nedelsiant reikalaujame:**

1. Nenuleisti rankų ir principingai laikytis strateginės ir ilgalaikės nekintančios nuostatos, kad tokia esminius branduolinės saugos principus pažeidžianti jėgainė šalia Lietuvos negali ir neturi būti eksploatuojama. Prižadame nuosekliai bei kryptingai siekti šio valstybės tikslo.
2. Nutraukti kaltų tarp savų dėl padėtiesAAE paieškas, nes dažniausia tai tėra pasiteisinimas nieko nedaryti šiandien. Visos valdžios nepadarė, ką galėjo, o nuo šiol privalome padaryti kas būtina, ir šiandien yra naujas atskaitos taškas atsakomybeiuž mūsų visų ateitį.
3. Be išlygų iki ketinamo Astravo AE paleidimo dienos įvykdyti „Būtinųjų priemonių, skirtų apsisaugoti nuo trečiųjų šalių nesaugių branduolinių elektrinių keliamų grėsmių“ įstatymo 4 str. 1 d. bei 5 str. 4 d. reikalavimus, kad elektra negalėtų patekti į Lietuvos energijos rinką įstatymą bei jo įgyvendinimo planą. Pilnai įstatymą galima bus įgyvendinti tik atsijungus nuo BRELL; atsijungimo data minėtame įstatyme yra numatyta 2020 m. Reikia ieškoti ne priežasčių nukelti atsijungimą į 2025 m. o skubiai pašalinti visas kliūtis, trukdančias atsijungti nedelsiant.
4. Atsisakyti iliuzijos ir spekuliacijų, kad įmanoma užtikrinti šios AE saugų veikimą. Niekas negali būti saugu, kas pastatyta ant nesaugios ir netinkamai parinktos aikštelės.
5. LR Vyriausybę, o ypač Užsienio reikalų ir Energetikos ministerijas dėti realias pastangas tarptautinei Astravo projekto izoliacijai, elektros importo iš AAE į ES šalis draudimo tarptautinei paramai užtikrinti. Neatidėliojant pasitelkti visas įmanomas diplomatines ir politines priemones siekiant vieningos Baltijos šalių ir visos ES pozicijos dėl nešvarios elektros energijos neįsileidimo į savo šalių elektros rinkas iš Baltarusijos. Raginti visų lygių Lietuvos atstovus ES institucijose, visų pirma Europos Parlamento narius – imtis visų būtinų veiksmų, kad Astravo atominė elektrinė nebūtų legitimizuota.
6. Sutelktomis visų aukštųjų Lietuvos institucijų pajėgomis pasiekti, kad ES lygiu būtų patvirtintas ekologinis mokestis elektros energijai importuojamai iš trečiųjų šalių, kurios elektros energijos gamybai netaiko CO2 taršos mokesčių.
7. Įpareigoti Lietuvos elektros energijos perdavimo sistemos operatorių Litgrid dar šiemet perspėti BRELL sutarties šalis dėl Lietuvos pasitraukimo iš BRELL sutarties 2020 metais parodant, jog tai daroma.
8. Nutraukti Litgrid įgyvendinamą Šiaurės Rytų Lietuvos elektros energetikos sistemos pertvarkos plano vykdymą, ta dalimi kurią įgyvendinus, toliau išliktų galimybė ilgam laikui išlikti BRELL srautams bei elektros energijai iš Baltarusijos patekti į Latviją apeinant Lietuvos energetikos sistemą.
9. Neatidėliotinai įgyvendinti Vyriausybės patvirtintame elektros nepirkimo įstatymo įgyvendinimo plane numatytas priemones bei priimti reikiamus sprendimus dėl kuo skubesnės elektros generavimo pajėgumų plėtros bei kuo didesnio esamų elektros gamybos pajėgumų panaudojimo neuždarinėjant jų, kad kuo mažiau elektros energijos iš trečiųjų šalių tekėtų į Lietuvos elektros rinką.
10. Nesvarstyti jokių iniciatyvų dėl Energetikos ministerijos reorganizavimo iki bus visiškai įvykdytas elektros energetikos sistemos sujungimo sinchroniniam darbui su kontinentinės Europos elektros perdavimo tinklais projektas.
11. Po pasitraukimo iš BRELL sutarties siekiant, kad kuo mažesni sisteminiai elektros energijos srautai pasiektų Lietuvos energetikos sistemą iš Baltarusijos ir mūsų sistema nebūtų naudojama Astravo AE poreikiams atsisakyti visų elektros perdavimo linijų tarp Lietuvos ir Baltarusijos, kurios naudojamos BRELL žiedo energijos srautams užtikrinti.
12. Apsvarstyti su Prezidentu Lietuvos Respublikos galimybę pasitraukti iš 1963 m. Vienos konvencijos dėl atsakomybės už branduolinę žalą, nes pasirašiusios Konvenciją šalys gali tikėtis avarijos atveju tik labai riboto dydžio žalos kompensavimo, o dabar mūsų šalis su tuo sutinka. Be to, dėl žalos atlyginimo tektų kreiptis į Baltarusijos teismus ir jie priimtų mūsų priverstinai pripažįstamus sprendimus dėl kompensavimo pagal Baltarusijos teisę.
13. Stabdyti bet kokias iniciatyvas, skatinančias bendradarbiavimą su A. Lukašenkos režimu. Atlaikyti spaudimą ir iki galo išlikti principingiems ginant savus interesus, neatsisakyti veto Europos Sąjungos bendradarbiavimui su Baltarusija.

Astravo atominės elektrinės nesaugumas yra egzistencinė grėsmė mūsų valstybės išlikimui, Lietuvos istorijoje prilygintina valstybės padalijimams, okupacijoms. Tai reikšmingiausia, svarbiausia, didžiausia Lietuvos politikos problema, ir ji turi būti sprendžiama visais įmanomais ir valstybei prieinamais resursais. Visi, o ypač LR Vyriausybė, turi veikti aktyviai, ryžtingai ir principingai.

TS-LKD pirmininkas Gabrielius Landsbergis